“หุ้นเอเชีย” ผันผวน! นลท.ย้ายลงทุน หลังบอนด์ยีลด์สหรัฐอายุ 10 ปี พุ่งแรง
“หุ้นเอเชีย” ผันผวน! หลังบอนด์ยีลด์สหรัฐอายุ 10 ปี ดีดตัวสู่ระดับ 1.64% กดดันตลาด หวั่นบริษัทต่างๆ เผชิญกับต้นทุนสูงขึ้น, ลดการลงทุน, ลดจ่ายปันผล

24 พ.ย. 2564

ผู้สื่อข่าวรายงานว่า ตลาดหุ้นเอเชียเปิดผันผวน โดยทางนักลงทุนจับตาอัตราผลตอบแทนพันธบัตรรัฐบาลสหรัฐซึ่งปรับตัวขึ้นเมื่อคืนนี้ โดยได้แรงหนุนจากการที่ประธานาธิบดีโจ ไบเดนตัดสินใจเสนอชื่อนายเจอโรม พาวเวล ให้ดำรงตำแหน่งประธานธนาคารกลางสหรัฐ (เฟด) เป็นสมัยที่ 2
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,618.55 จุด ลดลง 127.32 จุด หรือ -0.43%, ดัชนี HSI ตลาดหุ้นฮ่องกงเปิดวันนี้ที่ 24,672.10 จุด เพิ่มขึ้น 20.52 จุด หรือ +0.08% และดัชนี SSE Composite ตลาดหุ้นจีนเปิดวันนี้ที่ 3,590.02 จุด เพิ่มขึ้น 0.93 จุด หรือ +0.03%
ทั้งนี้รายงานระบุว่า อัตราผลตอบแทนพันธบัตรรัฐบาลสหรัฐอายุ 10 ปี ดีดตัวสู่ระดับ 1.648% ขณะที่อัตราผลตอบแทนพันธบัตรรัฐบาลอายุ 30 ปี ปรับตัวขึ้นสู่ระดับ 1.998% เมื่อคืนนี้ โดยพันธบัตรรัฐบาลสหรัฐอายุ 10 ปีถือเป็นพันธบัตรที่ใช้อ้างอิงในการกำหนดราคาของตราสารหนี้ทั่วโลก ซึ่งรวมถึงอัตราดอกเบี้ยเงินกู้จำนอง หากอัตราผลตอบแทนพันธบัตรปรับตัวขึ้น จะทำให้บริษัทต่างๆ เผชิญกับต้นทุนที่สูงขึ้นจากการชำระหนี้ ซึ่งจะส่งผลให้บริษัทเหล่านี้ลดการลงทุน และลดการจ่ายเงินปันผลแก่นักลงทุน
ขณะเดียวกันตลาดยังซึมซับรายงานของไอเอชเอส มาร์กิตที่ระบุว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนพ.ย.ของสหรัฐอยู่ที่ระดับ 59.1 ซึ่งเป็นระดับสูงสุดในรอบ 2 เดือน จากระดับ 58.4 ในเดือนต.ค. แต่ดัชนี PMI ภาคบริการเบื้องต้นเดือนพ.ย.อยู่ที่ 57.0 ซึ่งเป็นระดับต่ำสุดในรอบ 2 เดือน จากระดับ 58.7 ในเดือนต.ค.
ส่วนข้อมูลเศรษฐกิจในภูมิภาคที่เปิดเผยวันนี้ กระทรวงการค้าและอุตสาหกรรม (MTI) ของสิงคโปร์รายงานว่า เศรษฐกิจของสิงคโปร์ในไตรมาสที่ 3/2564 ขยายตัว 7.1% เมื่อเทียบรายปี และสูงกว่าตัวเลขประมาณการก่อนหน้าที่ระบุว่าจะขยายตัว 6.5%